## Pravilnik o načinu oglašanja rada zdravstvenih djelatnika privatne prakse

### NN 39/1995 (9.6.1995.), Pravilnik o načinu oglašanja rada zdravstvenih djelatnika privatne prakse

# MINISTARSTVO ZDRAVSTVA

Na temelju članka 167. točka 12. a u svezi članka 192. stavka 4. Zakona
o zdravstvenoj zaštiti ("Narodne novine" 75/93 i 11/94), ministar
zdravstva donosi

## PRAVILNIK

### O NAČINU OGLAŠAVANJA RADA ZDRAVSTVENIH DJELATNIKA PRIVATNE PRAKSE

Članak 1.

Ovim Pravilnikom određuje se način oglašavanja rada zdravstvenih djelatnika
koji obavljaju privatnu praksu u vlastitoj ordinaciji temeljem rješenja
o odobrenju za rad ministra zdravstva.

Članak 2.

Zdravstveni djelatnici iz članka 1. mogu oglašavati svoj rad u sredstvima
javnog informiranja kao i na građevini na kojoj se nalaze prostorije za
obavljanje privatne prakse.

Članak 3.

Oglas može sadržavati ime i prezime zdravstvenog djelatnika koji je
nositelj privatne prakse, oznaku djelatnosti koju obavlja i radno vrijeme
za primanje pacijenata.

Oglas ne smije biti obilježen posebnim znakovljem, crtežima ili nazivima.

Oglašavanje rada spotovima na radiu ili televiziji kao i na uličnim
panoima i sredstvima javnog prijevoza nije dozvoljeno.

Članak 4.

Reklamiranje područja rada koje prelazi okvice struke i izaziva nelojalnu
konkurenciju ili ulazi u područje rada drugih specijalnosti ili užih specijalnosti
nije dozvoljeno.

Oglašavanje dijagnostičkih i terapijskih postupaka dopušteno je u okviru
odobrene djelatnosti.

Oglašavanje dijagnostike kao rentgen dijagnostike, ultrazvuka, laboratorijskih
i endoskopskih pretraga te drugih dijagnostičkih pretraga dozvoljeno je
ukoliko zdravstveni djelatnici iz članka 1. ovog Pravilnika imaju odgovarajući
dokument koji potvrduje vladanje odredenom vještinom.

Članak 5.

Zdravstveni djelatnici visoke stručne spreme - specijalisti odredenih
grana specijalnosti koji su otvorili privatnu praksu kao ordinaciju opće
medicine, odnosno stomatološku ordinaciju, ne mogu se oglašavati, kao specijalisti
jer im rješenjem ministra zdravstva nisu za tu djelatnost utvrdeni uvjeti
prostora i medicinsko-tehničke opreme.

Članak 6.

Doktori medicine - specijalisti odredenih grana specijalnosti ne mogu
se oglašavati kao uži specijalisti bez položenog ispita u skladu s odredbom
čl. 24. st. 2. Pravilnika o specijalističkom usavršavanju zdravstvenih
djelatnika ("Narodne novine" 33/94) ili ukoliko nisu stekli taj
status temeljem čl. 27. st. I. navedenog Pravilnika.

Članak 7.

Odredbe ovog Pravilnika primjenjivat će se i na zdravstvene djelatnike
koji obavljaju poslove svoje struke izvan punog radnog vremena koristeći
vlastiti prostor i medicinsko-tehničku opremu prema članku 100. Zakona
o zdravstvenoj zaštiti.

Članak 8.

Zdravstveni djelatnici obvezni su uskladiti načine oglašavanja rada
u roku 30 dana od dana stupanja na snagu ovog Pravilnika.

Članak 9.

Ovaj Pravilnik stupa na snagu danom objave u "Narodnim novinama"

Klasa: 011-01/95-01/30

Urbroj: 534-02-12/95-0003

Zagreb, 5. lipnja 1995.

Ministar

**prof. dr. sc. Andrija Hebrang,** v. r.

Pravilnik, NN 39/1995-782
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)